યુવાનો હવે ખભે થેલો નાખી મન થાય ત્યાં ઊપડી જતા હોય છે. કોઇ પણ સ્પોટ કે પિકનિક પર જવાનું હોય ત્યારે યુવાનો મિત્રને મળતા, ગ્રૂપ બનાવતા ને ત્યારબાદ બહાર જવાનું પ્લાનિંગ કરતા. કોલેજમાંથી પિકનિક પર જવાનો પ્લાન હોય કે પછી મૂવી જોવાનો, તેઓ હંમેશાં એકબીજાની સાથે જવાનું પસંદ કરતા. શોપિંગ કરવા જવું હોય તો તેમાં પણ પરિવાર કે મિત્રને સાથે રાખતા. હવે આ ટ્રેન્ડ બદલાઈ ગયો છે. હવેના યુવાનોને સોલો ટ્રાવેલિંગ વધુ પસંદ પડે છે. પોતાની ઇચ્છા મુજબ ફરવું તે યુવાનો માટે પસંદગી બની ગઇ છે. હવે માત્ર યુવકો જ નહીં પરંતુ યુવતીઓ પણ સોલો ટ્રાવેલિંગમાં વધુ રસ લેતી થઇ છે. યુવકોની જેમ જ યુવતીઓ સ્વનિર્ભર બની છે અને ફેમિલીનો સપોર્ટ મળતા હવે તે વધુ મોકળાશથી ફરવા લાગી છે.